Tortionada

La tortionada a l'è una torta tipega de la cità de Lod, recognossuda del Ministeri 'me prodot agroalimentar tradizzional italian.

Arenta a la pussee cognossuda sbrisolona, la diferenza la pussee granda a l'è che la gh'è minga la farina sgialda in di ingredient.

La saria nassuda in la prima mità del 1800, per man de l'ofeler Carlo Tacchinardi, che l'ha dad la rizeta ai fioeui Giovanni e Gaetano. El saria stad, per la tradizzion, Alessandro, fioeul de Gaetano, a dàgh el nom, sgioeugh de parolle fondad in su "torta io nato", cioè "torta quand che mi son nassud", e a deposità el marchi in del 1885.

 Riceta 
 Ingredient 
150 g de armandole sgiamò pelade
150 g de zucher
150 g de buter
300 g de farina bianca
1 ross de l'oeuv
1 limon
Una bustina de levad chimegh (facoltativa)
Zucher al vel quant che l'è assee
Sal quant che l'è assee

 Procedura 
Fà scoldà i armandole in del forn a 180⁰, o anca in padella, per un quaj menut e poeu tritàj dopo havéj fà deventà fregg
Sgiontà in d'un baslot el buter, fad deventà morbed, el zucher, el ross de l'oeuv, la farina cont el levad (se 'l se met), la scorza gratada de 'n limon e 'n zich de sal
Messedà tusscoss cont un cugiar e poeu mes'cià a man fina a otegnì un panet
Meter el panet in d'un stamp e metél a livell cont un cugiar
Fà cont un piron di taj in su la superfìs
Cusinà in del forn a 180º per 40 menut

 Riferiment 
Provincia de Lod
TORTIONATA DI LODI
Tortionata dolce di mandorle
Tortionata di Lodi – Turta de Lod 

 Vos corelade 
Cusina lodesana